Carrascals d'os Monegros

Os **carrascals d'os Monegros** se troban como islas en pacos d'o cabalto d'a Sierra d'Alcubierre y monts de Zuera en exposicions Norte, nord-este u Nord-ueste u como eixemplars relictos de carrasca en o sector de Farlet-Monegriello, en contacto con a sabina tarabina *[[Juniperus thurifera]]*.

Os monts de Zuera y a sierra d'Alcubierre fan de barrera orografica que atura por o norte a vechetación esteparia de clima mes arido d'a depresión d'Ebro, pero tamién representan o cabo de debant d'a vechetación esclerofila y dica marcescent propia d'os semontanos pirenencos y sierras prepirenencas.

A diversidat de microclimas, que dependen d'a topografía, a la exposición a lo cierzo u a estar-ne protechiu fan que o carrascal monegrín tienga especies diferents que li den caracters submediterranios, subpirenencos, ibero-provenzals u ibero-atlanticos seguntes o caso, estando ixas zonas de paco o cabo d'a distribución de muitas especies en a zona mediterrania, un fenomeno pareixiu a los que esdevién en as vals que bi ha en a serreta Negra de Fraga en os fondons.

A subasociación mes estendillada en estas sierras ye *centaretosum linifoliae*, caracterizada por as diferencials *[[Centaurea linifolia]]*, *[[Coronilla minima lotoides]]*, *[[Lonicera implexa]]*, *[[Bupleurum rigidum]]*, que reflecta mayor exichencia termica debant d'a subasociación *rhamnetosum infectoriae* descrita en a Plana de Uesca y que no plega a los Monegros.

En bel barranco con sombra y humido d'a versant norte d'a sierra d'Alcubierre por dencima d'os 650 m y con fuerte pendient, sozmesos a boiras persistents y cierzo a carrasca s'achunta con o caixico *[[Quercus faginea]]*. As brancas d'os arbols y arbustos se cubren de líquens y musgos epifitos y lo suelo ye cubierto en un 70 % de musgos, dominando-ie *[[Hypnum cupresiforme]]* y *[[Camptothecium aureum]]*, pero tamién amanixen *[[Thuidim abietinum]]*, *[[Dicranum scoparium]]* y *[[Ditrichium flexicaule]]*, mes propios d'as selvas montanas pirenencas. En o matigal que fa d'estrato arbustivo son frecuents arbustos punchents como *[[Prunus spinosa]]*, *P.insititius* y especies de galabardera chunto a especies eurosiberianas y ibero-atlanticas como *[[Filipendula vulgaris]]*, *[[Senecio lagascanus]]* y a endemica *[[Viola rupestris bolosii]]*. Estas selvetas de carrascal-caixicar s'han descrito como a subasociación *senecietosum lagascani*.

En atros puestos altos d'a sierra expuestos a lo norte o carrascal misto s'enriquix con plantas submediterranias como *[[Rosa pimpinellifolia]]* y *[[Paeonia officinalis microcarpa]]*, muito raras en os carrascals d'a depresión d'Ebro y que presentan analochías con os carrascals mixtos d'a Catalunya meya occidental, por o que s'han referiu a la subasociación *quersetosum fagineae*.

En a val de Zaragoza y la Valonguera, as versants orientadas enta lo norte entre os 500 y 700 m quedan protechidas d'o cierzo y inversión termica, no bi ha líquens epifitos y bi ha plantas termofilas tipicas d'o carrascal litoral como *[[Viburnum tinus]]*, *[[Arbutus unedo]]*, *[[Ruscus aculeatus]]*, *[[Phyllierea angustifolia]]*, *[[Hedera helix]]*, representando o carrascal termofilo (subasociación *viburnetosum tinii*).

En loma Sorda, barranco afluent d'a val de Zaragoza, o fondón y a base d'o paco tienen condicions microclimaticas que permiten que i haiga un caixical bien conservau con *[[Paeonia officinalis]]*, *[[Rosa pimpinellifolia]]*, *[[Polygonatum odoratum]]* y *[[Viola willkommii]]*), que fan que siga clasificable como *Violo-Quercetum fagineae*, a presencia de bellas indicadoras termofilas propias d'o carrascal d'arredol como *[[Viburnum tinus]]*, *Arbutus unedo*, u rusco y la pobreza d'especies caracteristicas permite clasificar a estas formacions como subasociación *viburnetosum tinii*, una variant finicola y dischunta d'o caixical submediterranio prepirenenco y d'as cordeleras costero-catalanas.

En toz estos enclaus humidos d'a sierra d'Alcubierre o carrascal u caixical d'a costera manifiesta en o suyo contacto con o barranco d'o fondón d'a val una marguin punchent de *[[Prunus spinosa]]*, *[[Ligustrum vulgare]]*, *[[Crataegus monogyna]]* y galabarderas, dominadas en bel caso por l'acirón *[[Acer monspessulanum]]*, que coloniza tamién estos mesmos fondons.

## Bibliografía
* César Pedrocchi Renault (coordinador): *Ecología de los Monegros*. Instituto de Estudios Altoaragoneses.